**Р Е П У Б Л И К А Б Ъ Л Г А Р И Я**

**М И Н И С Т Е Р С К И С Ъ В Е Т**

**Проект**

**Р Е Ш Е Н И Е №**

**от .............. 2017 година**

**За даване на съгласие за сключване на допълнително споразумение за изменение на договор за предоставяне на концесия върху защитена територия, изключителна държавна собственост, представляваща част от Национален парк "Пирин", община Банско, област Благоевград за изграждане и експлоатация на "Ски зона с център гр. Банско"**

На основание чл. 17, ал. 1, т. 1 от Закона за концесиите (ЗК) и на чл. 70. ал. 3, т. 3 в редакцията от ДВ, бр. 36 от 2006 г., във връзка § 23а, ал. 3 от Преходните и заключителните разпоредби на ЗК, във връзка с промени в законодателството, извършени след сключването на Концесионния договор и с необходимостта от еднозначно тълкуване на договора и в съответствие с мотивите, изложени в доклад на г-н Валери Симеонов – заместник министър-председател по икономическата и демографската политика и г-н Нено Димов - министър на околната среда и водите,

**М И Н И С Т Е Р С К И Я Т С Ъ В Е Т**

**Р Е Ш И:**

**1.** Дава съгласие да се сключи допълнително споразумение за изменение и допълнение на Договор от 21.12.2001 г. за предоставяне на концесия върху защитена територия, изключителна държавна собственост, представляваща част от Национален парк "Пирин", община Банско, област Благоевград за изграждане и експлоатация на "Ски зона с център гр. Банско" (концесионния договор).

**2.** С допълнителното споразумение:

**2.1.** Предметът и обектът на концесията да се определят съобразно действащия ЗК като:

**2.1.1.** предметът на концесията се определи като концесия за изграждане, управление и поддържане на обекта на концесията на риск на концесионера, като възнаграждението се състои от правото на концесионера да експлоатира обекта на концесията.

**2.1.2.** обектът на концесията се определи като спортен и туристически комплекс "Ски зона с център гр. Банско", представляващ частта от Национален парк "Пирин", намираща се в извънселищна територия "Ски зона с център гр. Банско", определена с Териториалноустройствен план на извънселищна територия "Ски зона с център гр. Банско" (ТУП) от 2001 г. и Частична актуализация на териториалноустройствен план на извънселищна територия "Ски зона с център гр. Банско" (ЧАТУП) от 2005 г.

**2.1.3.** Обектът на концесията да се определи като съвкупност от:

а) съществуващите към датата на сключване на концесионния договор ски писти и ски трасета, разположени върху концесионната площ;

б) изградените в концесионната площ след сключването на концесионния договор и в съответствие с устройствените планове на извънселищна територия "Ски зона с център гр. Банско" ски писти и ски трасета и обслужващите ги лифтове, влекове и другите съоръжения и обекти на туристическата, спортната и техническата инфраструктура, включително обществено обслужващи и технологични сгради;

в) преместваемите обекти, разположени върху концесионната площ, свързани с информационната обезпеченост, охраната, обезопасяването и обслужването на ски пистите, ски трасетата, съпътстващите ги лифтове, влекове и други съоръжения, както и атракциони, трибуни, сцени, коментаторски кабини, поставяеми съоръжения, свързани с транспортното обслужване на скиорите, заведения за хранене и обекти за обслужване на посетителите, и

г) концесионната площ.

**2.1.4.** Концесионната площ да се определи като частта от извънселищната територия "Ски зона с център гр. Банско", определена с ТУП от 2001 г. и ЧАТУП от 2005 г., попадаща в Национален парк „Пирин“. Концесионната площ се индивидуализира с координатите на точки от № 1 до № 507 в координатна система "1970 г." съгласно схемата и координатния регистър в Приложение № 1.

**2.2.** Да се допълнят условията за осъществяване на концесията, като се определи, че:

2.2.1. израждането на ски писти и ски трасета и обслужващите ги лифтове, влекове и другите съоръжения и обекти на туристическата, спортната и техническата инфраструктура може да се извършва само, ако са съгласувани с концедента, предвидени са с влязъл в сила устройствен план и са в границите на частта от „буферната зона“ на обекта на световното наследство, определена от Комитета на световното наследство на ЮНЕСКО, попадаща в границите на концесионната площ. Частта от „Буферната зона“, попадаща в границите на концесионната площ се индивидуализира с кординатите на точки от № 1 до № 567 в координатна система „1970 г.“ съгласно схемата и координатния регистър в Приложение № 2;

2.2.2. всички подобрения и приращения, които са изградени от концесионера в изпълнение на концесионния договор върху концесионната площ са публична държавна собственост от датата на въвеждането им в експлоатация;

2.2.3. поставянето на преместваеми обекти от концесионера върху концесионната площ може да се извършва само въз основа на съгласувани с концедента и одобрени в съответствие с действащото законодателство схеми на преместваемите обекти.

**2.3.** Да се изменят текстовете относно концесионното възнаграждение, като:

**2.3.1.** навсякъде концесионното възнаграждение се замени с концесионно плащане;

**2.3.2.** се определи, че концесионното плащане е възнаграждението, което концесионерът дължи за предоставеното право на експлоатация на обекта на концесията;

**2.3.3.** се включат текстове, с които еднозначно да бъде определен основният метод за изчисляване на концесионното плащане и показателите, които го формират, като то не може да бъде по ниско от по-голямата от следните стойности:

а) не по-малко от 2 на сто от общите приходи от дейността на концесионера, осъществявана с обекта на концесията (код на реда 15000 от Отчета за приходите и разходите) или

б) 10 на сто от стойността, получена като произведение от техническия капацитет на инсталираните съоръжения (ски съоръжения и съоръжения за транспортни връзки) и среднопретеглената цена за ползване на отделните съоръжения. Техническият капацитет на инсталираните съоръжения за съответния отчетен период, е произведение от техническия капацитет на съоръженията (души/час, с продължителност не по-малко от 2 часа на ден, приет като дневен технически капацитет) и реалната продължителност на активния туристически сезон в дни, определена и обявена от концесионера, но не по-малко от 100 дни, заявена в офертата на концесионера.

2.3.4. бъде завишен заложеният размер на отчисленията от 2 на сто от базата за изчисление на концесионното възнаграждение и пропорционалното му нарастване в зависимост от R - фактор, установен в методиката за изчисляване на концесионното възнаграждение, при изчисляването на годишното концесионно възнаграждение по основния метод.

**2.4.** Да се уточни, че плащането по Закона за защитените територии на концесионера към Предприятието за управление на дейностите по опазване на околната среда към Министерството на околната среда, представлява сума от 5 на сто върху годишното концесионно плащане, но не е част от това плащане.

**2.5.** На концесионера да се вменят и следните задължения:

2.5.1. съгласувано с концедента да възложи изработването, приемането и поддържането на специализирана карта, регистър и информационна система на концесионната площ, с които да:

а) документира най-малко пространственото положение и границите на разположените върху концесионната площ ски писти, ски трасета и обслужващите ги лифтове, влекове и други съоръжения и обекти на туристическата, спортната и техническата инфраструктура, както и на преместваемите обекти, разположени върху концесионната площ, вкл. прилежащите им площи и нормативно установени сервитути в съответствие с действащото законодателство;

б) определи вида на обектите по б. „а“ и прилежащата им територия;

в) определи техническите, количествените и качествените характеристики на обектите по б. „а“ и

г) включи данни за вещните права върху обектите по б. „а“.

2.5.2. на базата на кадастралната карта на гр. Банско и на специализираната карта на концесионната площ концесионерът, съгласувано с концедента, да осигури изработването на:

а) подробен устройствен план на концесионната площ, заедно с план-схеми на елементите на техническата инфраструктура и

б) схеми на преместваемите обекти.

2.5.3. да води и предоставя на концедента цялата документация, свързана с обекта на концесията.

**2.6.** Концедентът да се задължи на основата на документацията по т. 2.5.3 да осигури завеждането на обектите по т. 2.1.3, б. „а“ – „в“ като актив – държавна собственост.

**2.7.** Да се определят условия и ред за:

2.7.1. предоставянето от концесионера на концедента на информация, документи и отчети относно обекта на концесията и изпълнението на концесионния договор;

2.7.2. извършването на предвиденото с концесионния договор съгласуване от страна на концедента, включително на устройствените планове, на схемите на преместваеми обекти и на инвестиционните програми.

**2.8.** Да се определи отговорността на страните при неизпълнение на условията за осъществяване на концесията и на задълженията по концесионния договор и се уговорят санкции и неустойки.

**2.9.** Да се извършат изменения в приложенията към концесионния договор, като:

2.9.1 Приложение № 1 „Скица на зоната с обекти за концесиониране по плана на ТУП на извънселищна територия „Ски зона с център гр. Банско“. Окончателен проект М 1: 10 000“ се замени с Приложение № 1 към решението – „Схема и координатен регистър на концесионната площ“.

2.9.2. Приложение № 2 - Описание на обектите и съоръженията в "Ски зона с център град Банско" извън предмета на концесия” се замени с ново Приложение № 2 към решението – схема и координатен регистър на частта от „буферната зона“ на обекта на световното наследство, определена от Комитета на световното наследство на ЮНЕСКО, попадаща в границите на концесионната площ.

**2.10.** Да се прецизират използваните в концесионния договор изрази и понятия, а промените по т. 2.1-2.3 се отразят в целия договор.

**3.** Упълномощава министъра на околната среда и водите:

3.1. да съобщи решението на концесионера;

3.2. да сключи допълнително споразумение в съответствие с т. 2;

3.3. да представлява концедента в правоотношенията, възникнали във връзка с изпълнението на концесионния договор, с изключение на тези по прекратяването му, включително да получава определените с договора концесионни плащания, да организира контрола по изпълнението на договора и да представлява държавата по съдебните дела, свързани с изпълнението договора.

**4.** Упълномощаването по т. 3.3 да се отрази в концесионния договор.

**МИНИСТЪР - ПРЕДСЕДАТЕЛ:**

**/БОЙКО БОРИСОВ/**

**ГЛАВЕН СЕКРЕТАР НА**

**МИНИСТЕРСКИЯ СЪВЕТ:**

**/ВЕСЕЛИН ДАКОВ/**

**ГЛАВЕН СЕКРЕТАР НА**

**МИНИСТЕРСТВО НА ОКОЛНАТА СРЕДА И ВОДИТЕ:**

**/ АДРИАНА ВАСИЛЕВА /**

**И.Д. ДИРЕКТОР НА ДИРЕКЦИЯ “ПРАВНА” В МОСВ:**

**/ЛИЛИЯ МАНОЛОВА/**